Poetin sê sterftes in Bucha is ‘vervals’ŉ Oekraïense dienspligtige staan wag naby ŉ massagraf in Bucha naby Kiëf (9 April 2022) (Foto: Sergei Supinsky/AFP) Die Russiese president Wladimir Poetin het Dinsdag berigte verwerp oor honderde liggame van siviele burgers wat in Bucha, buite die Oekraïense hoofstad Kiëf, gevind is ná Moskou se troepe onttrek is. Poetin vergelyk die beskuldigings met dié oor die gebruik van chemiese wapens deur die regime van die Siriese president Bashar al-Assad. “Dit is dieselfde tipe vervalsing in Bucha,” het Poetin tydens ŉ perskonferensie met Alexander Lukashenko, president van Belarus, gesê. Franse polisiebeamptes en forensiese dokters het in Oekraïne aangekom om te help met die ontdekking van talle liggame in burgerlike drag in Bucha en ander dorpe rondom Kiëf. Oekraïne sê hy het op 1 222 liggame in Bucha en ander dorpe afgekom. Die ministers van binnelandse sake en justisie in Frankryk sê die span is gestuur om vermeende oorlogsmisdade te ondersoek. Rusland het die span dadelik daarvan beskuldig dat hulle bevooroordeeld is en ten doel het om Moskou se naam te skend. Twee forensiese dokters en sowat 15 polisiebeamptes van die Nasionale Gendarmerie Misdaadnavoringsinstituut (IRCGN), kenners in misdaadtonele en slagoffer-uitkenning, vorm deel van die span. Die beamptes is vaardig in DNS-monsters en die verwerking van vingerafdrukke. Hulle het ŉ spesiale DNS-laboratorium om hulle te help om vinnig genetiese analise te doen. Iryna Venediktova, staatsaanklaer-generaal in Oekraïne, het Sondag gesê Kiëf ondersoek 5 600 vermeende oorlogsmisdaade van “500 verdagtes” van Rusland se regering en weermag. Frankryk se pres. Emmanuel Macron sê daar is “duidelike tekens” van oorlogsmisdade deur Rusland naby Kiëf. Moskou ontken dit en Poetin het Oekraïne daarvan beskuldig dat hulle die siviele sterftes nagemaak het.